Na temelju konačne Odluke Općinskog vijeća Općine Kršan o dodjeli koncesije za obavljanje komunalne djelatnosti obavljanja dimnjačarskih poslova na području Općine Kršan od \_\_\_\_\_\_\_\_\_\_\_\_\_\_\_\_\_2014. godine, a u skladu s člankom 18. Odluke o komunalnim djelatnostima koje se mogu obavljati na temelju koncesije ("Službeno glasilo Općine Kršan" br. 05/2010), Općina Kršan, Blaškovići 12, Kršan, OIB 84077929159, koju zastupa općinski načelnik Valdi Runko (u daljnjem tekstu: davatelj koncesije), s jedne strane

i

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ OIB \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(u daljnjem tekstu: Koncesionar),

sklopili su

UGOVOR O KONCESIJI

 za obavljanje komunalne usluge

dimnjačarskih poslova

Članak 1.

 Ovim Ugovorom utvrđuju se prava i obveze Općine Kršan kao davatelja koncesije i \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, kao koncesionara, koji stječe pravo obavljanja komunalne djelatnosti - obavljanje dimnjačarskih poslova na području Općine Kršan, a po provedenom postupku javnog nadmetanja, objavljenom u Elektroničkom oglasniku javne nabave pod brojem \_\_\_\_\_\_\_\_\_\_\_\_\_\_\_\_\_\_\_\_\_\_\_.

*Djelatnost*

Članak 2.

 Koncesijom se stječe pravo obavljanja komunalne djelatnosti – obavljanja dimnjačarskih poslova na području Općine Kršan što podrazumijeva obvezu čišćenja i kontrole dimovodnih objekata i uređaja za loženje radi sprječavanja nastanka opasnosti od požara.

*Rok trajanja koncesije*

Članak 3.

 Koncesija se daje na rok od četiri (4) godine koji počinje teći danom potpisivanja ovog Ugovora.

*Visina i način plaćanja naknade za koncesiju*

Članak 4.

 Koncesionar je dužan davatelju koncesije plaćati za koncesiju naknadu u visini od \_\_\_\_\_\_ kn godišnje.

 Koncesionar je dužan naknadu iz st.1. ovog članka platiti u korist proračuna Općine Kršan \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, model \_\_\_, poziv na broj \_\_\_\_\_\_\_\_\_\_\_\_\_\_, u roku 8 dana od dana sklapanja ugovora o koncesiji.

 Ostale godišnje naknade za koncesiju koncesionar plaća svake godine najkasnije do 15.-og u mjesecu tekuće godine, koji odgovara mjesecu u kojem je sklopljen ugovor.

*Cijena i način naplate za pruženu uslugu*

Članak 5

 Cjenik dimnjačarskih usluga sastavni je dio ovog Ugovora.

 Ovlašteni dimnjačar dužan je za obavljanje dimnjačarske usluge izdati račun, a korisnik usluge je dužan potvrditi obavljanje dimnjačarske usluge u kontrolnoj knjizi.

 Pri svakoj promjeni cijene odnosno tarife svojih usluga, ovlašteni dimnjačar dužan je pribaviti prethodnu suglasnost načelnika Općine Kršan.

 Načelnik je dužan očitovati se u roku od 15 dana. Ukoliko se načelnik ne očituje, smatra se da je suglasnost dana.

 Kada se uskrati suglasnost načelnika, koncesionar ima pravo raskinuti Ugovor u roku od 60 dana od dana uskrate suglasnosti.

*Prava i obveze Davatelja koncesije*

Članak 6.

 Davatelj koncesije ima pravo nadzirati obavljanje dimnjačarskih usluga te Koncesionara upozoravati na uočene nedostatke i tražiti da usluga bude izvršena sukladno pravilima struke i u rokovima.

 Davatelj koncesije obvezuje se Koncesionaru omogućiti nesmetano obavljanje poslova koji su predmet koncesije te u primjerenom roku otkloniti eventualne nedostatke koji bi bili prepreka izvršavanju predmeta koncesije.

Članak 7.

 Davatelj koncesije ima pravo jednostranom izjavom raskinuti ovaj Ugovor u cijelosti ili djelomično, ukoliko Hrvatski sabor odlukom odredi da to zahtijeva javni interes.

 Ako se ugovor raskida djelomično, Koncesionar može u roku od 30 dana od dana primitka izjave o raskidu izjaviti da raskida ugovor o koncesiji u cijelosti.

 U slučaju raskida Ugovora sukladno stavku 1. i 2. ovog članka, Koncesionar ima pravo na naknadu štete sukladno odredbama Zakona o obveznim odnosima.

Članak 8.

 Davatelj koncesije može jednostrano raskinuti Ugovor o koncesiji u sljedećim slučajevima:

1) ako koncesionar nije platio naknadu za koncesiju više od dva puta uzastopno ili općenito neuredno plaća naknadu za koncesiju. Smatra se da koncesionar plaća naknadu za koncesiju neuredno ukoliko tri puta zakasni s plaćanjem naknade o dospijeću više od dva dana, kad je zakasnio treći puta, kao i kad dva puta ukupno plati naknadu tek po opomeni;

2) ako koncesionar ne pruža javne usluge prema standardima kvalitete za takve usluge kako su predviđeni Zakonskim te drugim stručnim propisima kojima se utvrđuje predmet koncesije;

3) ako koncesionar ne provodi mjere i radnje nužne radi zaštite općeg, odnosno javnog dobra, te radi zaštite prirode i kulturnog dobra, što se utvrđuje odgovarajućim aktom nadležne inspekcije ili zapisnikom Jedinstvenog upravnog odjela Općine Kršan;

4) ako je koncesionar naveo netočne podatke u ponudi temeljem kojih se utvrđivalo ispunjenje uvjeta sposobnosti određenih u dokumentaciji za nadmetanje, tj. ako je dostavio dokaz za koji se kasnije utvrdilo da nije vjerodostojan;

5) ako koncesionar svojom krivnjom ne započne s izvršavanjem ugovora o koncesiji u ugovorenom roku. Smatra se da koncesionar nije započeo s provedbom ugovora o koncesiji ako u roku od osam (8) dana od dana sklapanja ugovora o koncesiji nije dostavio plan čišćenja i kontrole dimovodnih građevina i objekata, a da postoji krivnja koncesionara u svim slučajevima, osim u slučaju više sile;

6) ako koncesionar obavlja i druge radnje ili propušta obaviti dužne radnje koje su u suprotnosti s ugovorom o koncesiji. Smatra se da koncesionar nije izvršio obvezu ukoliko svoju obvezu nije izvršio ni tri dana nakon primitka opomene, nakon čega Davatelj koncesije može koncesionara obavijestiti da smatra Ugovor raskinutim danom primitka obavijesti o raskidu.

 Davatelj koncesije šalje izjavu o raskidu poštom, preporučenom pošiljkom. Ukoliko koncesionar ne zaprimi pošiljku, odnosno ista se vrati Davatelju koncesije s napomenom da je obaviješten o pokušaju dostave, smatra se da je ugovor raskinut danom dostave obavijesti, a ukoliko isti nije moguće utvrditi, s datumom koji je naznačen na poštanskom štambilju,

7) ako je koncesionar prenio na treću osobu svoja prava iz ugovora o koncesiji bez prethodnog odobrenja Davatelja koncesije, što znači da postupa suprotno članku 9. ovog Ugovora;

8) ako koncesionar naplaćuje uslugu više od iznosa utvrđenog cjenikom ili za obavljene usluge ne izda račun.

 Davatelj koncesije će pisanim putem upozoriti Koncesionara o namjeri jednostranog raskidanja ugovora, te mu odrediti rok od osam (8) dana za otklanjanje razloga za raskid ugovora i za izjašnjavanje o tim razlozima.

 Ako koncesionar ne otkloni razloge za raskid ugovora, Davatelj koncesije će raskinuti ovaj ugovor.

*Prava i obveze koncesionara*

Članak 9

 Koncesionar nema pravo ugovarati podkoncesiju.

 Koncesionar ne može podugovorom povjeriti obavljanje određenih radova, koji su predmet ugovora o koncesiji, drugoj fizičkoj ili pravnoj osobi.

Članak 10.

 Koncesionar se obvezuje dimnjačarske poslove obavljati sukladno Zakonu o komunalnom gospodarstvu, Zakonu od zaštiti od požara kao i ostalim zakonskim i podzakonskim propisima koji uređuju predmetno područje.

 Koncesionar je dužan dimnjačarske poslove obavljati profesionalno, s povećanom pažnjom, prema pravilima struke i običajima (pažnja dobrog stručnjaka).

 Koncesionar je dužan Davatelju koncesije dostavljati godišnji plan čišćenja i kontrole dimovodnih građevina i objekata, kontrolnu knjigu, kartoteku dimovodnih građevina i objekata, izvještaj o stanju i promjenama broja i vrste dimovodnih građevina i objekata.

 Koncesionar je dužan dostavljati Davatelju koncesije sva izvješća ili drugu dokumentaciju koju bi eventualno od njega zahtijevalo tijelo državne uprave ili drugo tijelo nadležno za nadzor nad izvršavanjem koncesije.

Članak 11.

 Koncesionar ima pravo raskinuti ovaj Ugovor u svakom trenutku, uz obvezni otkazni rok od najmanje tri (3) mjeseca od dana kada je izjava o raskidu zaprimljena kod Davatelja koncesije.

Članak 12.

 U slučaju raskida Ugovora od strane Davatelja koncesije ili od strane Koncesionara, sve obveze jedne i druge ugovorne strane dospijevaju danom raskida.

*Jamstvo*

Članak 13.

 Ugovorne strane utvrđuju da je prilikom sklapanja ovog Ugovora, Koncesionar predao Naručitelju zadužnicu na iznos od \_\_\_\_\_\_\_\_\_ kuna, koju Davatelj koncesije ima pravo naplatiti u slučaju povrede ugovornih obveza utvrđenih ovim Ugovorom, od strane Koncesionara.

 Davatelj koncesije će zadužnicu vratiti Koncesionaru na dan isteka ovog Ugovora.

*Načini prestanka koncesije*

Članak 14.

 Koncesija prestaje:

1) smrću koncesionara, odnosno prestankom pravne osobe kojoj je dana koncesija,

2) raskidom ugovora o koncesiji zbog javnog interesa, sukladno članku 7. ovog Ugovora,

3) jednostranim raskidom ugovora sukladno članku 8. ovog Ugovora,

4) sporazumnim raskidom ugovora

5) pravomoćnošću odluke kojom se ugovor o koncesiji utvrđuje ništetnim ili se poništava.

 U svakom slučaju koncesija prestaje istekom roka na koji je dana, odnosno po proteku pet godina od dana sklapanja ovog Ugovora.

*Završne odredbe*

Članak 15.

 U slučaju nekvalitetnog, površnog i neodgovornog obavljanja predmetnih poslova, uz otkaz ovog Ugovora, davatelj koncesije ima pravo od Koncesionara tražiti naknadu štete kao i podmirenje svih troškova nastalih za davatelja koncesije uslijed prestanka koncesije.

Članak 16.

 Za vrijeme trajanja predmetne koncesije, sve izmjene i dopune ovog Ugovora mogu biti samo u pisanom obliku sukladno odredbama odgovarajućih zakona i akata Općine Kršan.

Članak 17.

 Sve eventualne sporove u vezi ovog Ugovora, ugovorne strane će nastojati riješiti prvenstveno sporazumno.

 U slučaju nemogućnosti sporazumnog rješavanja spora, ugovara se mjesna nadležnost stvarno nadležnog suda prema sjedištu Davatelja koncesije.

Članak 18.

 Ovaj ugovor sastavljen je u šest (6) istovjetnih primjeraka od kojih četiri (4) primjerka zadržava Davatelj koncesije, a dva (2) primjerka uručuju se Koncesionaru.

KLASA:

URBROJ:

Kršan \_\_\_\_\_\_\_\_\_\_\_\_\_\_\_\_\_ 2014.

Za Koncesionara: Za Davatelja koncesije:

 Načelnik Općine Kršan

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_